ก.ล.ต.กล่าวโทษโกลบอล คอนซัลแตนท์และพวก ทำธุรกิจหลักทรัพย์โดยไม่ได้รับอนุญาต
ก.ล.ต.กล่าวโทษโกลบอล คอนซัลแตนท์และพวก ทำธุรกิจหลักทรัพย์โดยไม่ได้รับอนุญาต
10 ก.พ. 2559

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต. กล่าวโทษ บริษัท โกลบอล คอนซัลแตนท์ จำกัด และ นายนีล อาร์เธอร์ ร็อบเบิร์ต สัญชาติอังกฤษ กรณีร่วมกันประกอบธุรกิจหลักทรัพย์โดยไม่ได้รับอนุญาตต่อกองบังคับการปราบปรามการกระทำความผิดเกี่ยวกับอาชญากรรมทางเศรษฐกิจ (ปอศ.)
ทั้งนี้ ก.ล.ต. ได้รับการร้องเรียนจากผู้ลงทุนชาวต่างชาติที่พำนักอยู่ในประเทศไทยว่า ได้รับการติดต่อชักชวนจาก บริษัท โกลบอล คอนซัลแตนท์ จำกัด กับนายนีล อาร์เธอร์ ร็อบเบิร์ต ซึ่งมีสำนักงานตั้งอยู่เลขที่ 235/15 ซอยสุขุมวิท 31 ถนนสุขุมวิท แขวงคลองตันเหนือ เขตวัฒนา กรุงเทพมหานคร ให้นำเงินมาลงทุนตามคำแนะนำและบริหารจัดการโดยบริษัท เพื่อประโยชน์ทางด้านภาษี และรับผลตอบแทนระยะยาว แต่ต่อมาได้รับความเสียหายจากการลงทุน
บริษัทและบุคคลดังกล่าวไม่ได้รับอนุญาตประกอบธุรกิจหลักทรัพย์ ตามพระราชบัญญัติหลักทรัพย์และตลาดหลักทรัพย์ พ.ศ. 2535 การกระทำดังกล่าวจึงเป็นความผิดตามมาตรา 90 ซึ่งมีโทษตามมาตรา 289 ต้องระวางโทษจำคุกตั้งแต่ 2-5 ปี และปรับตั้งแต่ 200,000-500,000 บาท และปรับอีกไม่เกินวันละ 10,000 บาทตลอดเวลาที่ยังฝ่าฝืน
นอกจากนี้ บริษัท โกลบอล คอนซัลแตนท์ จำกัด ยังโฆษณาชวนเชื่อว่ามีทีมที่มากด้วยประสบการณ์และความรู้ที่สามารถช่วยให้คำแนะนำและจัดการลงทุนที่เหมาะสมให้แก่ลูกค้าในชื่อต่าง ๆ เช่น Global Investments Far East Ltd. และ Global Investments International Ltd. ผ่านเว็บไซต์ www.globalinvestments.net และ www.Qropdirect.com อีกด้วย
ก.ล.ต. จึงได้กล่าวโทษนิติบุคคลและบุคคลข้างต้นต่อปอศ. เพื่อดำเนินคดีต่อไป และขอให้ผู้ที่ได้รับความเสียหายแจ้งข้อมูลเพิ่มเติมไปยัง ปอศ. ที่โทร. 0-2237-1199 เพื่อประโยชน์ในการสอบสวนดำเนินคดีให้ถึงที่สุด